Timotej zo Symbolov

Svätý Timotej zo Symbolov () alebo Timotej Olympský (* 8. storočie† možno 795) bol byzantský mních, askéta a divotvorca. V cirkvách gréckeho (byzantského) obradu má sviatok 21. februára.

 Život 
O Timotejovom živote sa mnoho nevie, keďže sa nezachoval jeho životopis (vita). Väčšina prameňov uvádza, že žil v Symbolskom monastieri, ktorý sa nachádzal pravdepodobne na hore Olymp v maloázijskej Bithýnii (dnešný Uludağ, Turecko).

 Legendy 
Podľa stručnejšej tradície Timotej v mladosti prijal mníšsky postrih a prísnym asketickým životom umŕtvoval telesné vášne, nikdy sa nepozeral na ženy, získal dar uzdravovania a vyháňania démonov, pričom vykonal množstvo zázrakov a pokojne zomrel v hlbokej starobe.

V synaxári konštantínopolskej cirkvi z polovice 10. storočia (SynCP. Col. 479) sa nachádza obsiahlejšie rozprávanie. Timotej mal podľa neho pochádzať z územia dnešného Talianska, z urodzenej a zbožnej rodiny. V mladosti mal získať dobré vzdelanie, najmä v štúdiu Svätého Písma. Po smrti rodičov v jeden deň rozdal všetok zdedený majetok chudobným a stal sa mníchom. Mal žiť pustovnícky, zachovávať duševnú i telesnú čistotu. Získal dary Ducha Svätého, uzdravoval choroby a vyháňal démonov. Ďalej synaxár uvádza, že Timotej sa vrátil do Talianska a stal sa rímskym biskupom. Pápež s týmto menom sa však v historických prameňoch nespomína. Aj podľa tohto prameňa mal Timotej zomrieť pokojne a v hlbokej starobe.

 Rekonštrukcia života 
O Symbolskom monastieri je známe, že ho založil mních Theoktistos (Teoktist) v 8. storočí, keď prišiel na toto miesto so svojimi učeníkmi. Je možné, že Timotej bol jedným z Theoktistových učeníkov alebo z učeníkov svätého Platóna Studitu, ktorý bol v rokoch 770 až 781 igumenom Symbolského monastiera. Súčasná vedecká tradícia predpokladá, že Timotej je totožný buď s Timotejom, ktorý je okolo roku 781 spomenutý v životopisoch svätého Teodora Studitu ako spoluzakladateľ monastiera Sakkoudion, alebo s Timotejom, adresátom piatich listov svätého Teodora Studitu, ktorý bol aj jeho pisárom, a teda veľmi blízkym človekom igumenovi Studitského monastiera. O tomto Timotejovi je známe, že po začiatku nových prenasledovaní ikonodulov za vlády cisára Leva V. (vládol 813 až 820) sa istý čas skrýval, ale bol chytený a odsúdený na bičovanie. Tieto identifikácie sú však hypotetické, pretože pramene neuvádzajú Timotejových spoločníkov ani jeho úlohu v ikonodulskej polemike.

Správa o tom, že askéta sa stal pápežom, má zjavne legendárny charakter. Podľa predpokladu Sofrónia (Eustratiadisa), bývalého leontopolského metropolitu, ide v synaxári o chybu prepisovača, ktorý nahradil menom Timotej meno svätého Agata, rímskeho pápeža († 681), ktorého pamiatka pripadá na 20. februára, a ktorého pamiatka sa v niektorých byzantských prameňoch uvádzala pod 21. februárom (napr. Menológion Bazila II.).

Svätý Dimitrij, metropolita rostovský, uvádza obsiahlejšie rozprávanie, pričom zámerne vynecháva zmienku o pôvode Timoteja z Talianska a o tom, že sa stal pápežom. Sofrónios (Eustratiadis) predpokladal, že v Symbolskom monastieri sa uctievali Timotejove relikvie. Makarios Simonopetritis uvádza ako dátum Timotejovej smrti rok 795, bez uvedenia dôvodov pre takú presnosť a tiež vynecháva zmienku o Taliansku.

 Referencie 

Kategória:Byzantskí mnísi
Kategória:Pravoslávni svätci majúci sviatok 21. februára
Kategória:Katolícki svätci majúci sviatok 21. februára
Kategória:Narodenia v 8. storočí
Kategória:Úmrtia v 795